পাঁচ টাকা ভিজিট নিয়ে দৈনিক দু’‌শো রোগীর চিকিৎসা করেন এই এমবিবিএস ডাক্তার | মানুষের জন্য | বাংলা ভাষায় প্রথম পেশাভিত্তিক অনলাইন
2019-06-04 17:10:34 BdST
ছবি নিউজ পোল এ র সৌজন্যে
তমাল পাল
কালনা স্টেশনে নেমে তাঁর বাড়ি যাওয়ার কথা বললে ভাড়া নিতে চান না কোনও টোটোচালক। পাড়ায় ঢুকে নাম বলে বাড়ি চিনতে চাইলে এলাকাবাসীর চোখে–মুখে ফুটে ওঠে অকৃত্রিম শ্রদ্ধা। ‘ডাক্তারবাবুর’ অতিথির যাতে কোনও অসুূবিধা না হয়, তাই আগন্তুককে বাড়ি দেখিয়ে দিতে নিজের কাজ ফেলে উঠে আসেন প্রতিবেশীরা। তাঁর সম্পর্কে জানতে চাইলে, কেউ বলেন সাক্ষাৎ ঈশ্বর, কেউ বলেন স্বয়ং ধন্বন্তরি। তিনি ডা. গৌরাঙ্গ গোস্বামী। কালনা এবং তার আশপাশের অঞ্চলে যিনি বিখ্যাত ‘‌পাঁচটাকার ডাক্তারবাবু’‌ নামেও। চল্লিশ বছরেরও বেশি সময় ধরে যিনি যৎসামান্য পারিশ্রমিকে বা বিনা পারিশ্রমিকে রোগী দেখে চলেছেন এই অঞ্চলে। পাশাপাশি বামপন্থী রাজনীতিতে এখনও সক্রিয় কর্মী তিনি। কিন্তু রাজনৈতিক, ধর্মীয় কিংবা কোনও শ্রেণিগত বিভেদের কারণে এই চিকিৎসক কোনও দিন কোনও রোগীকে ফেরাননি বলে দরাজ ‘‌সার্টিফিকেট’‌ দিয়ে রাখছেন এলাকাবাসীরাও। বামপন্থী গৌরাঙ্গের প্রশংসায় পঞ্চমুখ স্থানীয় তৃণমূল কিংবা বিজেপি সমর্থকরাও। রাজনৈতিক হানাহানির এই সময়ে দাঁড়িয়ে তাই কালনার ভূমিপুত্র গৌরাঙ্গ এক বিরল চরিত্র।
এলাকায় গৌরাঙ্গের জনপ্রিয়তা কতটা সেটা বোঝা যায় স্থানীয় বাসিন্দাদের সঙ্গে কথা বললেই। কালনা স্টেশন লাগোয়া দোকানের ব্যবসায়ী সাধন সাহার কথায়, ‘‌অনেকে ভাবেন, যে চিকিৎসকের পারিশ্রমিক কম, তিনি বোধহয় ততটা দক্ষ নন। কিন্তু গৌরাঙ্গবাবুর কাছে শুধু কালনা নয়, হুগলি ও নদিয়া এমনকী কলকাতা থেকেও রোগী আসেন। আমি এমনও দেখেছি, কলকাতায় নামজাদা চিকিৎসকের কাছে চিকিৎসা করিয়েও তাঁরা গৌরাঙ্গবাবুর কাছে এসেছেন। কারণ জিজ্ঞাসা করায় বলেছেন, তাঁদের রোগের ব্যাপারে কলকাতার চিকিৎসকরা বিশদে কথা বলেননি। ওষুধ লিখে দিয়েই দায় সেরেছেন। গৌরাঙ্গবাবুর কাছে আসার পরে কী হয়েছে, কেন হয়েছে, রোগের অবস্থা কতটা গুরুতর— এসবই সহজভাষায় বুঝিয়ে দিয়েছেন তিনি। আবার কেউ হয়তো আত্মীয়স্বজনের চাপে কলকাতায় চিকিৎসা করিয়ে এসেছেন, তারপরে আবার ফিরে গৌরাঙ্গের কাছেই এসেছেন। কাগজপত্র দেখিয়ে জানতে চেয়েছেন, তাঁর ঠিক চিকিৎসা হয়েছে কি না!‌ ‌আসলে ওঁর ব্যবহার এতটাই ভাল যে কথা বললেই রোগী নিশ্চিন্ত হয়ে যান। অর্ধেক অসুখ তো ওখানেই সেরে যায়। তাছাড়া যত রাতই হোক, ওঁর কাছে কাছে কোনও রোগী গেছেন, তবু তাঁকে ফিরিয়ে দেওয়া হয়েছে, এমনটা কখনও হয়নি।’‌ স্থানীয় গৃহবধূ রিনা সূত্রধর আবার বললেন, ‘‌গৌরাঙ্গবাবু সাক্ষাৎ ঈশ্বর। কম পারিশ্রমিকে চিকিৎসা ছাড়াও কত মানুষকে যে উনি বিনামূল্যে ওষুধ দিয়েছেন বা চিকিৎসার খরচের জন্য অর্থ সাহায্য করেছেন, সেটা গুনে শেষ করা যাবে না। এমনকী, পাঁচটাকা দেওয়ার ক্ষমতা থাকে না যাঁদের, তাঁদের বিনা পারিশ্রমিকে চিকিৎসা করেন উনি।’‌ স্থানীয় বাসিন্দা সুভাষ পোদ্দারের কথায়, ‘‌শুধু পারিশ্রমিক কম নেওয়া কিংবা রোগীর সেবা করাটাই বড় কথা নয়। কালনায় এমন একজনও নেই, যিনি গৌরাঙ্গকে শ্রদ্ধা করেন না। অগ্নীশ্বর ফিল্মে উত্তমকুমার যে চিকিৎসকের ভূমিকায় অভিনয় করেছিলেন, তিনি যেমন সর্বজনশ্রদ্ধেয় একটি চরিত্র ছিলেন, এখানে গৌরাঙ্গও তেমন।’‌
কলকাতার নিউজ পোল পত্রিকার সৌজন্যে